***2/2019/12.***

***A pszichikai alkalmassági vizsgálat területei,***

***a leggyakoribb kizáró okok***

*A rendvédelmi szervek hivatásos állományába, így a rendészeti szakgimnáziumba is csak pszichológiailag alkalmas személyek kerülhetnek, akik képesek az iskola elvégzése után a rendvédelmi szerveknél végzendő feladatok ellátására.*

*A pszichológiai alkalmasság véleményezése nem kizárólag a beiskolázásra való pszichológiai alkalmasságra irányul, hanem arra, hogy a megvizsgált személy megfelel-e a fegyverviselési alkalmasság követelményeinek, illetve, hogy, az iskola elvégzése után, az adott szolgálati beosztásra alkalmas lesz-e, az adott munkakör követelményeinek egészségi, pszichikai és fizikai szempontból meg fog-e felelni. A pszichológiai alkalmasság meghatározásánál alapvető szempontként kell figyelembe venni, hogy a hivatásos állományba kerülők és az ott szolgálatot teljesítők a szolgálat ellátása során fokozott pszichés igénybevételnek és megterhelésnek vannak kitéve.*

*A pszichikai alkalmassági vizsgálatnak ki kell terjednie a személyiség, a pszichés egyensúly, a rendvédelmi szerveknél rendszeresített feladatkörökben szükséges képességek és készségek, a devianciák, valamint a pályamotiváció vizsgálatára.*

*Fenti követelményekre irányulóan, a vizsgálat különböző pszichológiai tesztek kitöltéséből és azt követően a pszichológussal történő személyes beszélgetésből áll.*

*A vizsgálat során az alábbi pszichológiai kontraindikációk és kizáró tényezők szerepelnek leggyakrabban az alkalmatlan minősítések hátterében:*

*\*Pszichés egyensúlyvesztések és funkciózavarok, mint pl.: a szorongás, az alacsony szintű pszichés terhelhetőség és stresszel való megküzdés.*

*\*Különböző devianciák, mint pl.: bűncselekmények elkövetése, az alkoholizmus, a gyógyszerfüggőség, a kábítószer fogyasztás, az öngyilkossági kísérlet, stb.*

*\*Meghatározott személyiségjegyek/személyiségvonások nem megfelelő szintje. Ebbe a kategóriába tartozik pl.: az önkontroll alacsony szintje, a határozatlan fellépés, a túlzott agresszivitás, az alacsony felelősségtudat és a nem megfelelő alkalmazkodási képesség.*

*\*Az intelligencia teszten az elvártnál alacsonyabb teljesítmény.*

*\*Alacsony szintű figyelmi képesség.*

*\*Alacsony szintű kommunikációs képességek, kapcsolatteremtési problémák, a különböző beszédhibák (pl.: dadogás, pöszeség, raccsolás, hadarás, stb.)*

*\*Részképesség-zavarok, mint dislexia, disgrafia, discalculia. illetve tanulási zavar, tanulási nehézség. Amennyiben a részképesség zavar, illetve a tanulási zavar, tanulási nehézség okán érettségi tantárgy alóli felmentés történt, ezek a tényezők abban az esetben is kizáró okként szerepelnek, ha az érettségi időszakát követően beszerzett szakértői vélemény szerint a felmentés okaként szereplő problémák megszűntek.*

*\*Nem megfelelő szintű pályamotiváció.*

***Természetesen a fentieken kívül más okok is vannak, amelyek alkalmatlanságot jelenthetnek. Az egészségi, pszichikai és fizikai alkalmassági követelményeket az 57/2009. (X. 30.) IRM-ÖM-PTNM együttes rendelet tartalmazza részletesen.***